Ženská dvojhra na US Open 2015

Do súťaže ženskej dvojhry na newyorskom grandslame US Open 2015 nastúpilo sto dvadsať osem tenistiek. Z kvalifikácie postúpilo sedemnásť tenistiek, z toho šestnásť po výhrach v troch kolách a Ruska Daria Kasatkinová ako šťastná porazená. V súťaži nahradila krajanku Mariu Šarapovovú, ktorá sa z turnaja pre zranenie pravej nohy odhlásila. Trojnásobná obhajkyňa titulu bola americká svetová jednotka Serena Williamsová, ktorú v semifinále vyradila Talianka Roberta Vinciová.
Priebeh US Open 2015.
Turnajová dvadsaťpäťka Eugenie Bouchardová z Kanady si privodila nešťastné zranenie, keď sa krátko po zápase 1. kola zmiešanej štvorhry pošmykla v šatni a poranila si hlavu. Údajne mala namierené do vane s ľadovou vodou, ale v miestnosti bola tma a v neskorých večerných hodinách aj umytá podlaha. Kanaďanka sa pre bolesť hlavy najprv odhlásila z deblových súťaží a neskôr aj zo singlu, kde mala odohrať osemfinále proti Talianke Roberte Vinciovej, pretože sa ukázalo, že utrpela otras mozgu.
Dánska svetová päťka a obhajkyňa finálovej účasti Caroline Wozniacka vypadla v druhom kole so 149. hráčkou rebríčka Petrou Cetkovskou, ktorá štartovala vďaka zvláštnej výnimke v rámci návratu po operácii ľavého bedra. 30-ročná Češka mala k postupu bližšie už v druhom sete, kedy viedla 6–4 a 4–1. Napriek tomu si súperka vynútila rozhodujúce dejstvo, v ktorom bývalá svetová jednotka nepremenila štyri mečbaly, z toho pri stave 6–5 a 40:15 dva v rade. V záverečnom tiebreaku už dominovala česká tenistka, ktorá ho vyhrala 7–1. Zápas trval 3:02 hodín.
Trojnásobná obhajkyňa titulu bola americká svetová jednotka Serena Williamsová, ktorá vo Flushing Meadows triumfovala celkovo šesťkrát. V prebiehajúcej sezóne útočila na zisk kalendárneho Grand Slamu, dovtedy v histórii ženského tenisu dosiahnutého len trikrát, a to Maureen Connollyovou, Margaret Courtovou a naposledy predtým Steffi Grafovou v roku 1988.
Od tohto výkonu Williamsovú delili iba dve víťazstvá a do semifinále vstúpila lepšie. Proti štyridsiatej tretej hráčke rebríčka Roberte Vinciovej vyhrala úvodný set 6–2. Talianka však dokázala otočiť priebeh a ďalšie dva sety získala pomerom 6–4, hoci v rozhodujúcom dejstve doháňala stratu 0–2. Stanica ESPN to označila za jedno z najväčších víťazstiev v histórii športu a periodikum "The Five Thirty Eight" za najväčšie víťazstvo v ére moderného tenisu. Williamsová tak prvýkrát v sezóne prehrala grandslamový zápas, čím ukončila 26 zápasovú neporaziteľnosť, respektíve 33 zápasovú počítajúc aj triumf na US Open 2014. Vinciová výhru komentovala ako najlepší moment svojho života. V predchádzajúcich štyroch vzájomných stretnutiach neuhrala proti svetovej jednotke ani set.
Prvýkrát v histórii sa vo finále US Open objavila talianska tenistka a premiérovo sa tiež stretli dve Talianky vo finálovom stretnutí Grand Slamu. V hľadisku bol prítomný taliansky predseda vlády Matteo Renzi.
Víťazkou ženskej dvojhry na US Open 2015 sa stala 33-ročná Flavia Pennettová, ktorá v boji o titul porazila o rok mladšiu krajanku Robertu Vinciovú v pomere 7–6, 6–2. Pre obe hráčky sa jednalo o premiérovú účasť v singlovom grandslamovom finále, čo sa naposledy predtým stalo na French Open 2010 a v open ére dovtedy šesťkrát. Prvýkrát od roku 1975, kedy bol zavedený rebríček WTA, sa vo finále US Open objavili dve hráčky postavené mimo elitnú dvadsiatku. V súčte vekov oboch tenistiek – 66 rokov a 16 dní, sa jednalo o "najstaršie" grandslamové finále žien v histórii. Pennettová sa v následnej aktualizácii rebríčku WTA posunula na kariérne maximum, keď jej patrilo 8. miesto.
Pennettová pred zápasom držala mierne aktívny pomer vzájomných stretnutí 5–4. Už počas turnaja bola rozhodnutá, že po skončení sezóny 2015 ukončí profesionálnu tenisovú kariéru. Trofej tak vybojovala pri svojom poslednom grandslamovom štarte. Okrem toho sa stala prvou tenistkou v histórii, ktorá získala premiérový grandslam až po tridsiatom roku života.
Vo vyrovnanom úvodnom sete prišla každá z finalistiek o jedno podanie. Rozhodovať tak musel až záverečný tiebreak, v ktorom vytvorila Vinciová štyri chyby, a po takmer hodine hry, set získala Pennettová. Následne dvakrát prelomila servis krajanky a vypracovala si náskok 4–0 v druhom sete. Vinciová už nebola schopná zareagovať a druhé dejstvo stratila pomerom 2–6. Šampiónka ukončila zápas po 90 minútach čistou hrou, keď víťazným forhendom premenila mečbal. Počas slávnostného ceremoniálu k titulu uviedla: „"Som hrozne šťastná. Keby mi niekto pred štartom turnaja povedal, že vyhrám, tak by som mu neverila ... Je to splnený sen. Keď som bola mladšia, tak som chcela byť svetovou jednotkou a chcela som vyhrávať veľké turnaje. Dnes sa mi splnil veľký sen, vyhrala som svoj prvý grandslamový titul. Je to niečo neopísateľné."“
Víťazka si do rebríčka WTA pripísala 2000 bodov a finančnú odmenu vo výške 3 300 000 dolárov. Pre Pennettovú išlo o takmer tretinu sumy, ktorú do tej doby zarobila za celú 15-ročnú profesionálnu kariéru (10,5 milióna dolárov).
Nasadenie hráčok.
"Kliknutie na číslo tenistu, slúži na odkázanie priamo do príslušnej sekcie, v ktorej tento nasadený hráč hraje.